  Майя Бывальцева 15-тӥ толсуре Удмуртиын «Театральное Привольжье» фестивальлэн улосвыл люкетаз куриськонъёсты кутон йылпумъяське. Вожвылъяськонэ элькунысь пиналъёслэн но егитъёслэн театр коллективъёссы пырисько, соос пӧлын Пичи Пурга но Кез ёросъёсысь удмурт спектакльёсты шудӥсь труппаос. Со сярысь улосвылысь лулчеберетъя министр Владимир Соловьёв «ВКонтакте» мерлыко вотэсысь бамаз ивортӥз. Пичи Пурга ёросысь Брагнуртысь «Кузьыликар» «Пырыен, пырыен асме бичасько» поэтической спектаклен (6+) вожвылъяськонэ пыриське. Пуктӥсь режиссёрез Ольга Туктарева. Спектакль туала удмурт кылбурчилэн Анастасия Шумиловалэн кылбуръёсыз вылэ инъяське, озьы ик Ашальчи Окилэн, Алла Кузнецовалэн но Эрик Батуевлэн произведениоссы кутэмын. Коллектив ӵектосэ куинетӥзэ пыриське ни. Бобья-Учаысь лулчеберет юртысь «Чингыли» театр озьы ик нырысьсэ гинэ уг пыриськы ни. Туэ Римма Николаевалэн «Чукырна» произведениезъя спектакль (6+) дасязы. Учкисьёс нылпи театр драмаез но, комедиез но туж зэмлыко возьматыны быгатэ шуыса пусъё. Кезысь «Леспромхоз» культура юртысь «Эрико улон» удмурт театр студия фестивале нырысьсэ куриськон сётӥз. Со Лазарь Перевозчиковлэн «Удмурт ныл» пьесаезъя спектакль (6+) пуктӥз. Со зэмос учыръёс вылэ инъяське но Удмуртиысь разведчицаос сярысь вера. Быдӟым Атыкай ож аръёсы нылмуртъёсты Белоруссие тушмонлэн мышказ лэзизы. Туннэ нуналлы радъясь комитетэ оглом 59 куриськонъёс вуизы. Озьы ик плакатъёсъя но афишаосъя вожвылъяськонэ куриськонъёсты кутон йылпумъяське. «Театральное Приволжье» ӵектос Росси азьмуртлэн Приволжск федерал округъя ужоскето муртэзлэн Игорь Комаровлэн кичӧлтэмезъя 2019-тӥ арысен радъяське. 2020-тӥ арын валтӥсь ужрадъёс Ижкарын ортчизы. Тодэ вайытом, Удмуртиысь кун йӧскалык театрын Василий Шукшинлэн веросъёсызъя «Сайкыт толэзь улын… вераськонъёс» кык ёзэн спектакль пуктӥзы. Тегъёс: Ижкар Театр егитъёс Удмуртия фестиваль пиналъёс ВладимирСоловьёв  